Cocaină de peste un milion de euro, dezgropată în curtea unei case din Giurgiu. Era vândută în București
Nu mai puțin de 14 kilograme de cocaină, în valoare de peste un milion de euro, au fost descoperite în localitatea Mihăilești din Giurgiu. Drogurile erau îngropate într-o curte, în mai multe locuri.
Procurorii DIICOT și de la Crimă Organizată din Capitală vorbesc despre o grupare nou formată, din trei indivizi- doi de 40 de ani, iar unul de 65 de ani. Doi locuiau în casa deținută de unul dintre bărbați în Mihăilești, județul Giurgiu, chiar pe malul lacului.
Aici ar fi descoperit anchetatorii drogurile deja porționate și înfoliate, gata de vânzare. Erau îngropate în pământ și a fost nevoie ca anchetatorii să sape după ele pentru a le putea găsi.
Au fost descoperite 14 kilograme de cocaină și 800 de grame de canabis și hașiș, iar la percheziții au fost descoperite și diverse obiecte pe care aceștia le foloseau, de exemplu țigarete artizanale sau grindere pe care le foloseau pentru mărunțirea acelor droguri.
Cocaina era vândută în cantități mari, în zona cluburilor din Capitală
Drogurile erau distribuite în Capitală, se pare că în mediile înalte, în zona cluburilor din nordul Capitalei sau din Centrul Vechi, dar și în jurul Capitalei, în Giurgiu și în județul Ilfov.
Aceștia le vindeau în cantități mai mari, nu le vindeau la gramaj, tocmai pentru nu fi reperați și pentru a păstra discreția. Era vorba despre o grupare nou formată, spun anchetatorii, care ar fi adus aceste droguri din țări precum Belgia sau Olanda și le-ar fi introdus în țară pe cale terestră, prin vestul țării. Aceștia au fost reținuți joi, iar vineri au fost arestați preventiv.
Sursa: Pro TV
Dată publicare:
31-05-2024 13:47